**Allakkiamut tunuliaqutaq**

**April, 2021**

**Kalaallit Nunaanni Aalisarnermi Aningaasaqarnermut Ilisimatusarfik**

**Peder Andersen**

1. **Tunuliaqut attuumassuqarneralu**

Aalisarneq pillugu Ataatsimiititaliarsuup sulineranut atatillugu aalisarnermik killilersuinerup allanngortinnerata kingunissai pillugit aningaasaqarnermi nalilersuinerit pingaaruteqartorujussuupput, tassunga ilanngullugu paasissutissat pitsaasut pissarsiarineqarnissaat pingaaruteqarpoq. Aalisarneq pillugu Ataatsimiititaliarsuup nalilersuinerit suliarinerannut atatillugu Kalaallit Nunaanni ilisimatusartut aalisarnermi aningaasaqarnermik immikkut ilisimasallit nalilersuisissinnnaanikuunngilai. Kalaallit Nunaanni aalisarnermi aningaasaqarnermik immikkut ilisimasaqarfiusumik sumulluunniit attuumassuteqanngitsumik suliaqarfeqanngilaq/ nalilersuisarfeqanngilaq. Pinngortitaleriffimmi imaluunniit Ilisimatusarfimmi aalisarnermi aningaasaqarnermik suliaqartoqanngilaq. Aalisarnermi aningaasaqarnermik nalilersuiffiusinnaasoq tassaaneruvoq qitiusumik allaffissuaq aamma Naatsorsueeqqissaarivimmi aalisarnermi naatsorsueqqissaarinerit ineriartortinneqarput nutarterneqartarlutillu.

Aalisarnermik inuussutissarsiuteqartut inuussutissarsiortullu tassunga atasut aningaasaqarnermi pingaaruteqassusiat inuussutissarsiutillu ineriartortittuarnissaa atugarissaarnermut pingaaruteqarput. Suliamik ingerlatsinermi aalisarnermi aningaasaqarnermik nalilersuinerit pitsaasut inuiaqatigiinni tamanut iluaqutaasumik piffissami sivikitsumi sivisuumilu politikkimi, allaffissornermi aamma inuussutissarsiornermi aningaasaqarnermi aalajangiinernut pitsaasumik tunngavissaqarnissaq qularnaaqataaffigisinnaavaat.

Aalisarneq pillugu Ataatsimiititaliarsuarmi sammisaq arlaleriarluni eqqartorneqartarnikuuvoq, tassunga ilanngullugu aalisarnermi aningaasaqarneq sammillugu isumaliutinik suliaqarfissamilluunniit pilersitsinissamik imaqarsinnaanera.

Allakkiap tunuliaqutaani uani aalisarnermi aningaasaqarnermik sumulluunniit attuumassuteqanngitsumik suliaqarfimmik aalisarnermi aningaasaqarnermik atuagarorluni tunngaviusumik atorneqarsinnaasumillu ilisimaqarfiusumik pilersitsinissamik pisariaqartitsineq, periarfissat, iluaqutit ajoqutillu isumalluutinillu atuineq pineqarput, tamanna aamma aalisarnermi aningaasaqarnermi ilinniartitsinissamut tunngaviliisinnaavoq.

1. **Aalisarnermi aningaasaqarneq sunaava?**

Aalisarnermi aningaasaqarnermi pineqarput immami, kangerlunni tatsinilu aalisakkanik, qalerualinnik aalisakkanillu allanik atuinermut atatillugu aningaasaqarnerup peqassutsillu immimmut atanerannik nalilersuinerit. Taamatuttaaq aalisarnermi aningaasaqarnermik misissueqqissaarneq aammalu niuerfiit-nioqqutissanik tunisinermi pissutsinik ilaqartinneqarsinnaalluni, kiisalu nunat assigiinngitsut akornanni aalisakkanik aammalu aalisakkanik tunisassianik niuerneq.

Biologit aalisakkat angissusaannik pisoqassusiinik aalisagaqatigiillu assigiinngitut katitigaarnerannik nalilersuineri aalisarnerup annertussusianik katitigaaneranillu aamma aalisagaqatigiit aalisagaqarfiillu katitigaanerat agguarsimanerilu aalisarnermi aningaasaqarnermik nalilersuinernut tunngaviupput.

Aalisarnermi aningaasaqarnermik nalilersuinerni pisuussutit amerliartoqqissinnaasut nungusaataanngitsumik atorneqarnissaat aamma inuiaqatigiit atugarissaanerannut ataavartumik tapersiinissaasa qulakkeerneqarnissaata ilaatut pisuussutit erniaat qulakkeernissaat isiginiarneqartarput. Tamassuma aamma kinguneraa killilersuinerit assigiinngitsut inuiaqatigiit aningaasaqarneranni pissarsiaqarluarluni pisuussutinik atuinermut pingaaruteqassusiat pillugu ilisimasat isiginiarneqartarnerat, peqatigitillugulu aalisarnermik isumalluutilinnut, najukkani innuttaasunut aamma nunat tamat akornanni isumaqatigiissutinut suleqatigiinnermullu kingjnissaannik nalilersuisoqartarluni. Aamma aalisakkanik qalerualinnillu inuierfiit pillugit ilisimasat suliat ilagaat.

Aalisarnermi aningaasaqarnermik, naatsorsueqqissaarinermi periutsinik aamma paasissutissanik naatsorsueqqissaarinernillu atuinermik ilisimaqarluarneq aalisarnermi aningaasaqarnermik nalilersuinernik suliaqarsinnaajumalluni aamma aalisarnermi politikkimi siunnersuutit suliniutillu asigiinngitsut kingunisaannik nalilersuinissamut pisariaqarput.

Nalilersuinerit taamaattut naleqartorujussuusinnaapput, pingaartumik inuiaqatigiinnut kalaallinut aalisarnermik isumalluuteqartorujussuarnut, kisiannili assersuutigalugu inuiaqatigiit aningaasaqarneranni qaffasissumik pissarsiaqarnissap aamma suliffissaqartitsinnissamik allanillu mianerinninnissap akornanni aamma akunnattoorfeqartarluni, tassani akunnattoorfiit taakku aaqqissuussaanermi piffissamut sivikitsumut atuussinnaallutik sivisunerusumilluunniit atuussinnaallutik.

Aalisarnermi aningaasaqarneq aningaasaqarnermi suliaqarfiup ”pisuussutit avatangiisinilu aningaasaqarneq” siamasinnerusup ilagaa, tassanilu pinngortami pisuussutinik nungunneqarsinnaasunik soorlu atortussiaanik, tunisassianik nukissiuutinillu atuineq aamma tunisassiornerup, atuinerup avatangiisillu imminnut ataqatigiinnerat aamma ilaapput.

Immikkoortut taakkua Ilisimatusarfimmi ullumikkut suliarineqarneq ajorput.

1. **Aalisarnermi aningaasaqarnermut Ilisimatusarfiup suliassai**

Ilisimatusarfiup suliassai tassaassapput ilisimatusarneq, ilinniartitsineq aamma inuiaqatigiinnut iluaqutaasumik ilisimatusarneq tunngavigalugu nalilersuinerit, naleqqutillugulu Pinngortitaleriffimmi aamma Ilisimatusarfimmi, Naatsorsueqqissaarivimmi, naalakkersuisoqarfimmi kommuninilu suliaqarfiit peqatigalugit aammalu nunat tamat akornanni aalisarnermi aningaasaqarnermik attaveeqaqatigiiffinnut qanoq attaveqartassalluni.

1. **Aalisarnermi Ilisimatusarfiup aaqqissuussaanermi atassuteqarnera angissusialu**

## Nunat tamat akornanni aalisarnermi aningaasaqarnermik suliaqarfiit amerlanersaat ilisimatusarfimmut ataatsimut atassuteqartarput, akuttunngitsumillu ilisimatusarfimmi pisuussutini avatangisiinilu aningaasaqarnermut ilisimatusarfiusarlutik imaluunniit immamik ilisimararfimmi immikkut suliaqarfiusarlutik immikkoortumi ilisimatuarfittut pilersinneqarnikuullutik, atassuteqariaatsit allat aamma atuupput.

## USA-mi assersuutigalugu komitet siunnersuisartut arfineq pingasuupput (Fishery Management Councils) aningaasaqarnermik ilisimatuut aalisarnermi aningaasaqarnermik naatsorsueqqissaarisarinermillu ilisimasallit tassani sulillutik. Najukkani komitet taakku aalisarneq pillugu politikki pillugu politikkikkut aalajangiinnginnerni siunnersuisarput.

## Aalisarnermi aningaasaqarnermik suliaqarfik suliamik ingerlatsinermi atorneqarsinnaassappat assersuutigalugu aalisarnermik allaffissornikkut aqutsiviup, kattuffiit namminersortut aalisarnermillu inuussutissarsiortut atugassaannik suliamik ingerlatsinermi ilisimatusarneq tunngavigalugu pitsaasumik nalilersuiffiussappat kiisalu aalisarnermi aningaasaqarnermik ilisimasalinnik ilinniartitseqataasassappat ilisimatusartut sulisut ikinnerpaamik sisamaniit arfiniliussasut nalilerneqarpoq. Taakkunannga ataaseq-marluk post.doc-iussapput imaluunniit ph.d.-ussallutik. Aamma paasissutissanik suliaqarnermut, naatsorsueqqissaanerinermi nalilersuinernut qulaajaanernullu atatillugu ilinniartunik sulisoqarnissaq nalinginnaasumik pisariaqartinneqassaaq.

## Apeqqutit isumaliutillu

## Aalisarnermi Aningaasaqarnermik Ilisimatusarfimmik imaluunniit aalisarnermi aningaasaqarnermik suliaqarfinik pilersitsinnginnermi pissutsit isumaliutillu arlallit nalilersorneqartariaqarput.

1. *Aalisarnermi aningaasaqarnermik suliaqarfik mikisuararsuussava suliamillu ingerlatsinermi ajutooriaannaaffiussava?*

Inuit sisamat-arfinillit suliamik ingelatsilluarsinnaapput. Suliamik ingerlatsiviit taamatut angissuseqartut naammakkajuttarput, tassani sulisut aningaasaqarnermik suliaqarfiup anginerusup ilagippagu imaluunniit suliamik ingerlatsivinnut suliamut attuumassuteqartunut allanut suleqatinullu atassuteqarluartoqarpat. Peqatigitillugu pisariaqartoq pingaarutilik alla tassaavoq lektorinik profesorinillu sulisussarsisinnaanissaq.

1. *Isumalluuttit annikereersut ilisimatusarnermut nalilersuinermullu siammarneqarnianngillat*

Tamanna apeqqutaavoq naleqquttoq, taannalu isumalluutit sumut atorneqarnissaannik pingaarnersuinerup ilagaa, tassa immikkoortut suliamik ingerlasinermik inerirartortitsinermi qulakkeerinninnermilu pingaaruteqartutut isigineqartut. Kalaallit Nunaanni aalisarnermi aningaasaqarnermik pisuussutinilu aningaasaqarnermik suliamik ingerlatsinermi piginnaasaqartut ikitsuararsuummata pissusiviusoq.

1. *”Qaffasissorujussuarmik suliniut” immikkoortumi ilinniartitsinermut piginnaanngorsarnermullu tunngatillugu pisariaqartitat tunngaviusut matussuserneqanngitsut akiligat ingerlatsineroriaannaava?*

Tamanna ajutoorfiusinnaavoq, aammali illuatungaani pisoqarsinnaavoq, tassa ilisimatusarfiup (Pinngortitaleriffik suleqatigalugu) immikkoortut salliutitaik allat pinnagit immikkoortup taassuma salliutinneqarnissaa toqqarpassuka. Oqaatigineqartariaqarpoq, inuiaqatigiit aningaasaqarneranni pissutsinik ilisimatusarneq nalilersuinerillu salliutinneqartutut ullummikkut isikkoqanngitsoq.

1. *Nalilersiunerit Aalisarnermut Naalakkersuisoqarfimmi aamma Aningaasaqarnermut Naalakkersuisoqarfimmi suliassat ilagivinngilaat? Taamaattoqarpat Aalisarnermi Aningaasaqarnermik Ilisimatusarfeqarnermi suna iluaqutaava?*

Pisariaqartunik nalilersuisinnaassuseq ajornartorsiutaanngippat ”uppernassuserlu ajornartorsiutaanngippat” tamanna naammattutut paasineqarsinnaavoq. Pissutsit taamaaginnartillugit ilimagineqartariaqarpoq ilisimatusarfik nalilersueriaatsit nutaat pillugit malinnaasinnaalluarnerussasoq sumulluunniillu attuumassuteqannginneq apeqquserneqarsinnaassanngitsoq.

Nunani allani misilittakkat tassaapput suliat avitseqatigiissutigineqartarlertartut, taamaammat nalilersuinerit annertunerit suliarinissaallu ajornarit allaffeqarfiup avataani suliaqarfinni suliarineqartarput kiisalu suliaqarfiit sumulluunniit attuumassuteqanngitsut nalilersuineri uppernarnerusutut isigineqarnerugajuttartut, aamma tamassumunnga kinaassusersiunnginnissamut tungavissaqanngikkaluarpat. Kandidatit aalisarnermi aningaasaqarnermik ilinniarnermik immikkut ilisimatusarnikut aamma sulisussatut piumaneqarajuttarput.

1. *Kalaallit Nunaanni aalisarnermi aningaasaqarnermik ilisimatusarfik qanoq sivisutigisumik pilersinniarneqassava – aamma ingerlatsinera pillugu inatsisitigut immikkut tunngavissiornissamik pisariaqartitsisoqarpa?*

Aalisarnermi aningaasaqarnermik ilisimatusarfiup allakkiami uani anguagassatut allaaserineqartunik eqortitsisinnaasumik qanoq sivisutigisumik pilersinniarnissaanut aalisarnermi aningaasaqarnermik immikkut ilisimasaqartutut ilinniagaqareersimasunik suliasussarsiornissamut periarfissanut atavoq. Ilimagineqartariaqarpoq pingaartumik Norgemit, Danmarkimit, Islandimit Savalimmiuniillu aamma nunanit tuluttut oqaaseqarfiusunit, pingaartumik USA-mit Canadamiillu, sulisussarsisoqarsinnaassasoq. Aalisarnermi aningaasaqarnermik immikkut ilisimasalimmik ilinniartitsineq eqqarsaatigalugu taassuma aningaasaqarnermik ilisimasalinnik ilinniartitsineq assigaa, ilinniarnerup immikkoortuani kingullermi immikkut ilisimasaqalerniarluni ilinniagaqaannarluni.

Inatsisitigut immikkut tunngaveqarnissamik pisariaqartitsisoqanngilaq, aamma ilisimatusarfik nutaaq / immikkoortortaqarfik nutaaq ilisimatusarfiup pioreersup sinaakkutaata iluani pilersinneqarsinnaassaaq.

**6. Inerniliineq**

Aalisarnermi aningaasaqarnermik pilersitsinissap salliutinneqarnerani piffissami sivisuumi arlalinnik iluanaarutissaqarsinnaavoq, ilisimatusarneq aammalu pineqartumi atuinissamut paasissutissanik misissueqqissaarnissaq eqqarsaatigalugu.

Ajornartorsiut tassaavoq pilersitsinermi aamma aalisakkanik biologit, Naatsorsueqqissaariffimmi sulisut, allaffeqarfimmi sulisut peqatigalugit, pingaartumillu aalisarnermik inuussutissarsiuteqartunut attaveqarnikkut aalisarneq pillugu politikkimi aalajangiinissamut tunngavissaqarnermik pitsanngortitsisinnaasumik pilersitsinermi suliamillu ingerlatsiveqaannarnissami ajornartorsiutit.